CELEX: 32020R0763
Language: el
Date: 2020-06-09 00:00:00
Title: Κανονισμός (ΕΕ) 2020/763 της Επιτροπής της 9ης Ιουνίου 2020 για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το φωσφορικό ασβέστιο [Ε 341 (iii)] (Κείμενο που παρουσιάζει ενδιαφέρον για τον ΕΟΧ)

10.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 182/8
               
            
         ΚΑΝΟΝΙΣΜΟΣ (ΕΕ) 2020/763 ΤΗΣ ΕΠΙΤΡΟΠΗΣ
         της 9ης Ιουνίου 2020
         για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για το φωσφορικό ασβέστιο [Ε 341 (iii)]
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 14,
         Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.
                  
               
                     (2)
                  
                  
                     Οι προδιαγραφές αυτές μπορούν να επικαιροποιούνται σύμφωνα με την ενιαία διαδικασία που προβλέπεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε έπειτα από σχετική αίτηση.
                  
               
                     (3)
                  
                  
                     Στις 28 Σεπτεμβρίου 2018 υποβλήθηκε αίτηση για την τροποποίηση των προδιαγραφών που αφορούν το πρόσθετο τροφίμων φωσφορικό ασβέστιο [Ε 341 (iii)]. Η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.
                  
               
                     (4)
                  
                  
                     Οι ισχύουσες προδιαγραφές της Ένωσης ορίζουν ότι το φωσφορικό ασβέστιο [Ε 341 (iii)] λαμβάνεται με εξουδετέρωση φωσφορικού οξέος με υδροξείδιο του ασβεστίου. Ο αιτών ζητεί να περιληφθεί ως εναλλακτική λύση η εξουδετέρωση με ανθρακικό ασβέστιο.
                  
               
                     (5)
                  
                  
                     Σύμφωνα με τον αιτούντα, το υδροξείδιο του ασβεστίου παράγεται με πύρωση ανθρακικού ασβεστίου, πράγμα το οποίο θα μπορούσε να αποφευχθεί αν το ανθρακικό ασβέστιο χρησιμοποιόταν απευθείας ως πρώτη ύλη. Ο αιτών ισχυρίζεται ότι το κύριο πλεονέκτημα της απευθείας χρήσης ανθρακικού ασβεστίου είναι η μείωση της απαιτούμενης ενέργειας στην παραγωγή, με αποτέλεσμα μια πιο βιώσιμη διεργασία παραγωγής. Σύμφωνα με τον αιτούντα, και οι δύο διεργασίες παραγωγής οδηγούν στο ίδιο τελικό προϊόν, το φωσφορικό ασβέστιο [E 341 (iii)], δηλαδή προϊόν που δεν περιέχει άλλες προσμίξεις πέραν εκείνων που ορίζονται στον κανονισμό (ΕΕ) αριθ. 231/2012.
                  
               
                     (6)
                  
                  
                     Η αίτηση συζητήθηκε από την ομάδα εργασίας κρατικών εμπειρογνωμόνων για τα πρόσθετα τροφίμων. Λαμβάνοντας υπόψη τις πληροφορίες που παρασχέθηκαν από τον αιτούντα και τις παρατηρήσεις που ελήφθησαν από την εν λόγω ομάδα εργασίας, η Επιτροπή έκρινε ότι η προτεινόμενη τροποποίηση των προδιαγραφών για το φωσφορικό ασβέστιο [Ε 341 (iii)] δεν ενδέχεται να έχει επίδραση στην ανθρώπινη υγεία.
                  
               
                     (7)
                  
                  
                     Δεδομένου ότι η χρήση του ανθρακικού ασβεστίου ως εναλλακτικής λύσης αντί του υδροξειδίου του ασβεστίου στη διεργασία παραγωγής φωσφορικού ασβεστίου [Ε 341 (iii)] αποτελεί επικαιροποίηση του ενωσιακού καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής Ασφάλειας Τροφίμων, σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, και οι προδιαγραφές θα πρέπει να τροποποιηθούν.
                  
               
                     (8)
                  
                  
                     Συνεπώς, το παράρτημα του κανονισμού (ΕΕ) αριθ. 231/2012 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  ΕΕ L 354 της 31.12.2008, σ. 1.
         
            (3)  Κανονισμός (ΕΕ) αριθ. 231/2012 της Επιτροπής, της 9ης Μαρτίου 2012, σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (ΕΕ L 83 της 22.3.2012, σ. 1).
      
      
         
            ΠΑΡΑΡΤΗΜΑ
            Στο παράρτημα του κανονισμού (ΕΕ) αριθ. 231/2012, στην καταχώριση για το «E 341 (iii) φωσφορικό ασβέστιο», ο ορισμός αντικαθίσταται από το ακόλουθο κείμενο:
            
               
                           «Ορισμός
                           
                        
                        
                           Το φωσφορικό ασβέστιο είναι μεταβλητό μείγμα φωσφορικών αλάτων του ασβεστίου, το οποίο λαμβάνεται με εξουδετέρωση φωσφορικού οξέος με υδροξείδιο του ασβεστίου ή ανθρακικό ασβέστιο και του οποίου η κατά προσέγγιση σύνθεση είναι: 10CaΟ·3P2O5·Η2O»